רוקה ג'וניור

ז'וזה ויטור רוקה ג'וניור (בפורטוגזית: José Vítor Roque Jr., נולד ב-31 באוקטובר 1976 בסנטה ריטה דו ספוקאי שבברזיל) הוא כדורגלן עבר ברזילאי ששיחק בעמדת הבלם, וכיום מאמן קבוצת איטואנו. רוקה ג'וניור זכה עם נבחרת ברזיל במונדיאל 2002 ובגביע הקונפדרציות 2005, ולזכותו זכיות עם מילאן בליגת האלופות ועם פלמיירס בקופה ליברטדורס. רוקה ג'וניור החל את קריירת הבוגרים בקבוצת סנטאריטנסה הברזילאית, ממנה עבר לקבוצת סאו ז'וזה. בשנת 1995 החל רוקה ג'וניור פרק ארוך בפלמיירס, שם שיחק חמש עונות ברציפות, הפך לדמות נערצת, וזכה בתארים רבים. התואר הראשון בו זכה רוקה ג'וניור בפלמיירס היה באליפות סאו פאולו בכדורגל בשנת 1996. בשנת 1998 זכה רוקה ג'וניור בגביע מרקוסור לאחר ניצחון בשלושה מפגשים על קרוזיירו, בהם הבקיע רוקה ג'וניור שער אחד, ובגביע הברזילאי, גם שם גברה פלמיירס על קרוזיירו. ובשנת 1999 זכה רוקה ג'וניור עם פלמיירס בקופה ליברטדורס, לאחר ניצחון בבעיטות הכרעה על דפורטיבו קאלי, בו הבקיע רוקה ג'וניור את הפנדל שלו. בשנת 2000 זכה רוקה ג'וניור עם פלמיירס בטורניר ריו-סאו פאולו. לאור הצלחתו של רוקה ג'וניור בפלמיירס, הוא הוחתם בשנת 2000 על חוזה במילאן. רוקה ג'וניור לא השתלב היטב במילאן ומיעט יחסית להופיע עקב ריבוי פציעות, אך בעונת 2002/03 זכה עם מילאן בליגת האלופות לאחר ניצחון במשחק הגמר על יובנטוס בבעיטות הכרעה. רוקה ג'וניור החליף בגמר זה בדקה ה-66 את אלסנדרו קוסטקורטה, אך נפצע בעצמו במהלך ההארכה, לאחר שמילאן סיימה את מכסת החילופים שלה, ולכן מילאן שיחקה מספר דקות בעשרה שחקנים. באותה עונה, זכה רוקה ג'וניור גם בגביע האיטלקי, לאחר ניצחון במפגש כפול על רומא. בעונת 2003/04 הושאל רוקה ג'וניור ממילאן ללידס יונייטד, ובהופעת הבכורה שלו מול בירמינגהאם הורחק בכרטיס אדום. הגנת הקבוצה עם רוקה ג'וניור הרבתה לספוג, ועל אף שהבקיע צמד בהפסד 3-2 למנצ'סטר יונייטד בגביע וורת'ינגטון, הקריירה שלו בלידס הייתה קצרה והוא עזב את הקבוצה כעבור חצי עונה. במחצית השנייה של עונת 2003/04 הושאל רוקה ג'וניור לסיינה האיטלקית, שם ערך חמש הופעות ליגה. בקיץ 2004 חתם רוקה ג'וניור בבאייר לברקוזן הגרמנית, ובעונתו הראשונה בקבוצה, 2004/05 סיים במקום השישי בבונדסליגה, כאשר הוא היה חלק מהגנה שכללה את דייגו פלסנטה, ז'ואן וינס נובוטני. בעונת 2005/06 סיימו רוקה ג'וניור ובאייר לברקוזן במקום החמישי בבונדסליגה. בעונת 2006/07 ערך רוקה ג'וניור הופעה אחת בלבד בליגה, ובתום עונה זו עזב את באייר לברקוזן וחתם בדיסבורג, העולה החדשה לבונדסליגה. הוא שיחק שם שנה אחת, אך צבר בה ארבע הופעות ליגה בלבד, והקבוצה נשרה בחזרה אל הבונדסליגה השנייה. בקיץ 2008 חתם רוקה ג'וניור באל רייאן הקטרית, אך לאחר שערך בה שלושה משחקים, הושאל למועדון שבו עלה לגדולות, פלמיירס. רוקה ג'וניור סיים את עונת 2008 בפלמיירס, והוסיף עמה זכייה באליפות סאו פאולו בכדורגל, בפעם השנייה בקריירה שלו. לאחר זכייה זו, רוקה ג'וניור היה שחקן חופשי למשך תקופה ארוכה, ובשנת 2010 חתם באיטואנו הברזילאית, שם ערך שמונה הופעות והבקיע שער אחד, ולבסוף פרש ממשחק פעיל. רוקה ג'וניור החל לשחק בנבחרת ברזיל בשנת 1999. כעבור שנתיים השתתף עם נבחרת ברזיל בקופה אמריקה 2001, ממנה הודחה ברזיל ברבע הגמר על ידי נבחרת הונדורס. בשנת 2002, על אף שלא הרבה לשחק במדי מילאן, היה רוקה ג'וניור חלק חשוב בזכייה של ברזיל במונדיאל 2002, כאשר פתח בשישה משחקים, שבהם שיחק את מלוא הדקות, לרבות משחק הגמר, בו ניצחה ברזיל 2-0 את נבחרת גרמניה. רוקה ג'וניור היה בגמר זה חלק מהגנת ברזל ברזילאית שכללה גם את חברו למילאן דאז קאפו, את אדמילסון ואת לוסיו. בשנת 2005 רוקה ג'וניור זכה עם נבחרת ברזיל בגביע הקונפדרציות 2005, לאחר ניצחון 4-1 בגמר על נבחרת ארגנטינה, בו שיחק רוקה ג'וניור 90 דקות. רוקה ג'וניור היה אמור להיות מזומן גם למונדיאל 2006, אך נופה מהסגל עקב פציעה. בשנת 2007 ערך את הופעתו הבינלאומית האחרונה, ולזכותו 48 הופעות ושני שערים במדים הלאומיים. עם פלמיירס: אליפות סאו פאולו בכדורגל (2): 1996, 2008 הגביע הברזילאי: 1998 גביע מרקוסור: 1998 קופה ליברטדורס: 1999 טורניר ריו-סאו פאולו: 2000 עם מילאן: ליגת האלופות: 2003 הגביע האיטלקי: 2002/03 הסופר קאפ האירופי: 2003 עם נבחרת ברזיל: מונדיאל 2002 גביע הקונפדרציות 2005 מדיה וקבצים בנושא רוקה ג'וניור בוויקישיתוף רוקה ג'וניור, ברשת החברתית אינסטגרם רוקה ג'וניור, באתר Transfermarkt רוקה ג'וניור, באתר Fussballdaten.de (בגרמנית) רוקה ג'וניור, באתר Soccerway רוקה ג'וניור, באתר BDFutbol רוקה ג'וניור, באתר WorldFootball.net רוקה ג'וניור, באתר National Football Teams רוקה ג'וניור, באתר FootballDatabase.eu פרופיל המאמן, באתר Transfermarkt